**РЕШЕНИЕ № ПВ – 37 – ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становищa от БД ИБР Пловдив и РЗИ Пловдив и КП № 0004733/07.04.2016г.

**Р Е Ш И Х**

**да не се извършва** оценка на въздействието върху околната среда за **инвестиционно предложение**: „**Изграждане на кариери за добив на мрамори и баластра в южната част от концесионна площ „Делчевото-2“ (66,165 дка), землище на с. Горнослав, община Асеновград,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** участък „Делчевото – 2 юг“ с площ 44347 м2 и съпътстваща площ с размер 20818 м2.

**Координатен регистър на концесионна площ** **"Делчевото-2 юг"**

**Площ 65165 м2**

|  |  |  |  |
| --- | --- | --- | --- |
| **№ по ред** | **№ на изработка** | **X** | **Y** |
| 1 | Г22 | 4519068.6 | 8632500.0 |
| 2 | Г21 | 4519081.0 | 8632533.8 |
| 3 | Г52 | 4519101.0 | 8632565.6 |
| 4 | Г53 | 4519073.0 | 8632643.2 |
| 5 | Г54 | 4519085.0 | 8632724.4 |
| 6 | Г70 | 4519099.7 | 8632760.5 |
| 7 | Г18 | 4519120.4 | 8632808.1 |
| 8 | Г17 | 4519150.2 | 8632854.3 |
| 9 | Г16 | 4519154.7 | 8632882.7 |
| 10 | Г71 | 4519169.2 | 8632910.9 |
| 11 | Г15 | 4519179.5 | 8632928.6 |
| 12 | Г67 | 4519197.5 | 8632985.4 |
| 13 | Г3 | 4519204.1 | 8633018.8 |
| 14 | Г6 | 4519162.8 | 8633021.4 |
| 15 | Г5 | 4519188.4 | 8633146.0 |
| 16 | Г68 | 4519000.0 | 8632933.7 |
| 17 | Г69 | 4519000.0 | 8632617.0 |
| 18 | Г20 | 4519000.0 | 8632500.0 |

**землище на с. Горнослав, Община Асеновград**

**Възложител:** **„Запрянови – 03“ ООД**;

**Характеристика на инвестиционното предложение:**

Инвестиционното намерение на Възложителя е свързано с изграждане на кариера за добив на мрамори и баластра в находище „Делчевото-2“, участък: „Делчевото – 2 юг” (мрамори) в землището на с. Горнослав.

Няма да се създава нова пътна инфраструктура, ще се използват съществуващите черни пътища.

По време на експлоатацията на обекта ще бъде използвано незначителното количество вода за питейни и битови нужди. Технологична вода ще се използва за оросяване срещу запрашаване на работните площадки и на пътищата. Тя ще се закупува от водоразпределителната система в с. Горнослав на фирма „ВиК“ ЕООД, гр. Пловдив и ще се доставя с цистерни. Питейната вода за работещите в кариерата ще бъде доставяна на обекта от магазинната мрежа. За отпадъчните битово – фекални води ще бъдат използвани химически тоалетни.

Иззетата откривка ще бъде депонирана в две временни насипища: „Откривка“ и „Глини“. Технологичният отпадък от преработката на баластра (отмитата глина) ще се депонира и използва при рекултивацията.

Концесионна площ „Делчевото-2“, землище на с. Горнослав, общ. Асеновград, обл. Пловдив попада в границите на защитени зони BG0001031 „Родопи Средни” и BG0002073 „Добростан”.

- Защитена зона BG0001031 „Родопи Средни” е включена в списъка за опазване на природните местообитания и на дивата флора и фауна, приета от МС с Решение №661/16.10.2007 г. (ДВ бр.85/2007 г.). Защитената зона не е обявена със заповед на министъра на околната среда и водите.

- Защитена зона BG0002073 „Добростан” за опазване на дивите птици е обявена със Заповед №РД-528/26.05.2010 г. (ДВ бр. 47/2010 г.) на Министъра на околната среда и водите. При направената проверка за допустимост по смисъла на чл.12 ал.2 от Наредбата по ОС се констатира, че инвестиционното предложение е допустимо спрямо режима на защитена зона BG0002073 „Добростан”, определен със заповедта за обявяването й.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитена зона BG0001031 „Родопи Средни” и защитена зона BG0002073 „Добростан” поради следните

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Ще се представи в Министерство на енергетиката цялостен работен проект за провеждането на добивни работи в участък „юг“ на находището, при годишен добив от 40000 м3/год. мрамори с използване на взривни работи. Общ обем на добития материал за целия срок на концесията – 1 400 000 куб.м.

Пробивно – взривните работи, се явяват основна технологична дейност за изземване на полезното изкопаемо. С помощта на модерна сонда „Тамрок” със собствено прахоулавяне ще се осъществява сондажното пробиване на масива за отбиването му, а с един брой хидравличен чук, монтиран на багер „Хюндай” ще се раздробяват негабаритните късове. Задължителни мерки: пробивно – взривните работи ще се осъществяват по милисекундният способ с оглед минимално сеизмично влияние върху околната среда; ограничаването им, доколкото е възможно; използване на новите технологии на взривяване и най новите взривни материали.

* Всички дейности, по време на експлоатацията на обекта, ще се осъществяват в границите на предвидената за реализация територия и няма да е необходимо използване на допълнителни площи.
* Дискомфорт за околната среда е вероятен по време на взривните работи свързан предимно с повишени нива на шум и прах, който дискомфорт ще бъде локален и временен в рамките на разглежданата площадка.
* По време на добивните дейности ще се генерират различни по вид и количество отпадъци. Организацията по събирането и извозването на отпадъците, ще се извършва, съобразно нормативните изисквания на *Закона за управление на отпадъците и Закона за подземните богатства.*

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Бъдещата кариера ще се изгради на терени от горска територия (Държавна собственост) с начин на трайно ползване: друг вид дървопроизводителна гора. Ще бъде сменено предназначението на земята на части и етапно, в зависимост от последователността на развитие на минните работи, описана в цялостния работен проект.

● В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

 **III. Способността за асимилация на екосистемата в естествената околна среда**:

* В границите на участък „Делчевото 2-юг“ е разположена стара кариера. Площта на участъка представлява основно мраморни скали, на места покрити с тънък слой земни маси заети с храстова и дървесна растителност от габър и зимен бук, които не представляват природни местообитания предмет на опазване в защитена зона BG0001031 „Родопи Средни”.
* Концесионната площ попада в зоната за безопасност на действащо военно стрелбище и района е подложен за силено антропогенно въздействие, поради което в границите на площта, предмет на инвестиционното предложение не са установени мастообитания на видове, предмет на опазване в двете защитени зони.
* Предвид местоположението на площадката, в която се предвижда да се реализира инвестиционното предложение не се очаква увреждане, унищожаване или фрагментация на природни местообитания и местообитания на видовете, предмет на опазване в защитените зони.
* Поради неголямата площ на добивните дейности и местоположението ѝ в района на действащо военно стрелбище не се предполага значително по степен безпокойство на животинските видове, предмет на опазване в двете защитени зони.
* С реализацията на инвестиционното предложение не се предвижда изграждане на нова техническа инфраструктура – добивната площ се намира в непосредствена близост до автомобилен път. Това не предполага усвояване на допълнителни площи, които да доведат до увреждане или унищожаване на природни местообитания или местообитания на видове, предмет на опазване в защитените зони и няма вероятност от намаляване числеността и плътността на популациите на видовете, предмет на опазване в защитените зони и до намаляване на благоприятния им природозащитен статус.
* Инвестиционното предложение ще се реализира извън границите на защитена територия, съгласно Закона за защитените територии.
* Предвид извършения анализ на фактическата обстановка в района на инвестиционното предложение не се очаква значително кумулативно отрицателно въздействие със значителен ефект върху защитените зони и техните елементи от реализацията му спрямо одобрени до момента други инвестиционни предложения, планове, програми и проекти.
* Реализирането на инвестиционното предложение не предполага генериране на емисии и отпадъци в количества, които да окажат значително отрицателно въздействие върху защитените зони.

 **IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* С писмо изх. № КД-04-455/22.12.2015г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда и мерките за постигане на добро състояние на водите. Предвид близостта на водоизточници за питейно-битово водоснабдяване при реализацията на ИП е възможно въздействие върху подземните води.
* С писмо изх. № 649/04.02.2016г. РЗИ - Пловдиве определила вероятност от отрицателно въздействие и здравен риск за населението при неспазване на трудовата и технологична дисциплина на обекта.

 **V. Обществен интерес към предложението за строителство, дейности или технологии :**

В изпълнение на изискванията на чл.6, ал.9 и ал.10 от Наредбата за ОВОС е осигурен обществен достъп до изготвената информация по Приложение 2. Община Асеновград с писмо изх. № 14.00.697/18.02.2016г. е информирала РИОСВ- Пловдив, за липса на постъпили възражения относно инвестиционното предложение. Кметство с. Горнослав с писмо изх. № 14/19.02.2016г. е информирала РИОСВ- Пловдив, за липса на постъпили възражения относно инвестиционното предложение. В РИОСВ-Пловдив са депозирани писмени възражения и становища срещу реализацията на инвестиционното предложение.

 **При следните условия:**

1. Съобразно изискването на чл.22г., ал.4 от Закона за подземните богатства да се изготви и представи на Министъра на енергетиката план за управление на минните отпадъци.
2. Да се представи в БД ИБР Пловдив характеристика на хидрогеоложките условия и фактори (на базата на извършени хидрогеоложки проучвания), влиящи върху количеството и качеството на подземните води в региона.
3. Да се разработи и прилага технологично решение за взривните работи, осигуряващо безопасно отстояние до населените места в района.
4. Добивните работи да бъдат ограничени по обем в зимния сезон и да не се извършват през размножителния период на постоянните видове в защитените зони.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

 **инж. Валя Атанасова 15.04.2016г.**

 За Директор на РИОСВ - Пловдив

 Съгласно Заповед на Министъра на ОСВ № РД-231/08.04.2015г.